‘ANC gebruik interne magte om land te destabiliseer’David Mahlobo, minister van staatveiligheid (Mei 2015) Foto: GCIS Die VF Plus het Dinsdag gesê die geweld wat in Coligny in Noordwes opgevlam het, dui daarop dat “die ANC-regering interne magte gebruik om die land te destabiliseer terwyl die land se sekuriteit nou oënskynlik in die hande van pres. Jacob Zuma lê”. David Mahlobo, minister van staatsveiligheid, het Dinsdag sy departement se begroting aan die parlement voorgehou. Dr. Pieter Groenewald, leier van die VF Plus, het tydens hierdie debat gesê Mahlobo inkrimineer homself deur meer as ŉ maand ná Zuma se middernagtelike kabinetskommeling te sê hy het nog nie die geheime verslag gelees wat na bewering daartoe gelei het dat Pravin Gordhan as minister van finansies afgedank is nie. “Dit terwyl Zuma wel die verslag gelees het. Dit beteken [Mahlobo] doen nie sy werk nie,” het Groenewald gesê. “Die implikasies van wat die minister sê, is dat die president in beheer van staatsekuriteit is. Dit beteken daar word aan die president verslag gelewer en nie aan hom nie. Hy moet aan die mense van Suid-Afrika sê wie in beheer van die land se sekuriteit is.” Pieter Groenewald tydens ‘n vorige toespraak in die parlement. Foto: Twitter Groenewald het gesê hoewel Mahlobo aangevoer het hy is bekommerd oor gerugte van buitelandse magte wat aan die werk is om ŉ bewindsverandering in die land teweeg te bring, is die VF Plus veel meer bekommerd oor interne magte wat besig is om die land te destabiliseer. “Hier wil ek veral na Coligny verwys. Twee dae voor die beplande optog om dienslewering begin het, was ŉ man met die naam Tebele op die toneel wat besighede gewaarsku het daar kom probleme. Die minister sal weet waarvan ek praat,” het Groenewald gesê. “Wat ek hiermee sê, is dat die mense van die land nie beskerm word nie. Die huidige regering misbruik interne magte om gemeenskappe te destabiliseer onder ŉ rookskerm van rassisme waar misdadigers sover gekry word om te stroop, brand te stig en vrees in te boesem by gemeenskappe. Die minister moet besef hy is in diens van Suid-Afrika, en nie in diens van die president van Suid-Afrika nie. As hy erns daarmee het om die publiek van die land se veiligheid te verseker, moet hy afstand doen van politieke konneksies.” Groenewald het aan Mahlobo gesê hy moet sy werk doen deur enige sogenaamde intelligensieverslae te verifieer en seker te maak dat hy dit eerste lees. “Die president moet dit nie eerste lees nie, want dit beteken hy vat die werk uit jou hande.”